کینسر کا فوری کھوج لگانے والا ایک مختصر آلہ ٹائنی
کینسر کا کھوج لگانے والا مختصر آلہ ٹائنی مریض کے ایک ٹشو اور اس کے ڈی این اے کی مدد سے محض چند گھنٹوں میں یہ بتا سکتا ہے کہ ٹیسٹ کیا جانے والا ٹشو کینسر زدہ ہے یا نہیں، اگر ہے تو کس سطح پر ہے۔ جب کہ اس وقت ٹیسٹ کے لیے کئی دن درکار ہوتے ہیں۔
واشنگٹن — لیکن اب کینسر کی روک تھام میں پیش رفت ہو رہی ہے اور کئی عشروں سے کینسر سے ہلاکتوں کی تعداد کم ہو رہی ہے اور نئی ٹیکنالوجی اس مرض کی جلد تشخیص آسان تر بنا رہی ہے۔ اگرچہ کینسر اب تک دنیا بھر میں ہلاکتوں کی بدستور ایک سب سے بڑی وجہ ہے، تاہم اس کی جلد تشخیص سے مریضوں کے صحت یاب ہونے کے امکانات میں نمایاں اضافہ ہو رہا ہے۔ لیکن ایسے شعبوں میں جہاں مناسب تربیت یافتہ پیتھالوجسٹس موجود نہیں ہیں اس بیماری کی جلد تشخیص مشکل ہو سکتی ہے۔ ان دنوں ٹی آئی این وائی نامی ایک نئے آلے کو یوگنڈا میں ٹسٹ کیا جا رہا ہے۔ اس سے صورت حال کو تبدیل ہو سکتی ہے۔ یوگنڈا کے بیماریوں سے بچاؤ کے ادارے کے ایک ڈاکٹر ایگری سمیر مشین کو ٹیسٹ کرنے والی ٹیم میں شامل ہیں۔ ان کا کہنا ہے کہ جب کوئی ایسا شخص ہمارے پاس آتا ہے جس کی جلد پر ممکنہ طور پر کینسر کی علامات دکھائی دے رہی ہوں تو ہم اس کا ایک ٹشو، اور ڈی این اے لیتے ہیں اور اسے مشین میں رکھ کر یہ جانچتے ہیں کہ آیا ہم اس وائرل ڈی این اے کی مزید افزائش کر سکتے ہیں۔ یہ وہ طریقہ ہے جو ہمیں بتاتا ہے کہ کوئی شخص کس حد تک کینسر کا ہدف بن چکا ہے اور آیا اسے کینسر لاحق ہے بھی یا نہیں۔ ٹائنی یا ٹی آئی این وائی، آئسوتھرمل نیکلیک ایسڈ کوانٹی فیکیشن سسٹم کا مخفف ہے اور یہ آلہ کئی دنوں کی بجائے صرف چند ہی گھنٹوں میں کینسر زدہ ٹشوز کا پتا چلا لیتا ہے۔ ڈاکٹر سمیر کہتے ہیں کہ اب کسی پرائیویٹ مرکز میں آپ صرف تین یا چار دن میں ہی میں رزلٹ حاصل کر سکتے ہیں، جب کہ اس وقت زیادہ تر مریضوں کو 10 سے 14 دنوں میں رزلٹ ملتا ہے۔ پراجیکٹ کے ایک ممتاز پیتھالوجسٹ ڈاکٹر رابرٹ لوکینڈ کے مطابق یہ آلہ فی الواقع تشخیص میں کوئی غلطی نہیں کرتا۔ وہ کہتے ہیں کہ چونکہ ٹائنی سسٹم بہت سے ایسے مراحل منہا کر دیتا ہے جن میں غلطی کا کوئی امکان موجود ہوتا ہے، اس لیے میں دیکھ رہا ہوں کہ اس سسٹم میں غلطی کا امکان ایک فیصد کے لگ بھگ رہ جاتا ہے۔ اس وقت ٹائنی کو کینسر کی ایک عام قسم کیپوسی سیرکوما کی تشخیص کے ایک سادہ طریقے کے طور پر ٹیسٹ کیا جا رہا ہے۔ لیکن محققین کے مطابق یہ ابھی صرف شروعات ہے۔ ڈاکٹر سمیر کہتے ہیں کہ میرا خیال یہ آلہ ہر قسم کے کینسر کی تشخیص کے لیے استعمال ہو سکتا ہے۔ اگر آپ کے کسی سیل میں ڈی این ہے اور وہ سیل کینسر زدہ ہے تو آپ اس آلے کو استعمال کر سکتے ہیں۔ محققین کا خیال ہے کہ ٹائنی لگ بھگ پانچ برسوں میں تجارتی سطح پر دستیاب ہو جائے گا۔ اینڈرائڈ: آئی او ایس: